Britanniassa ihmetellään miten VR:n Risto-veturi numero 1077 on päätynyt Englantiin keskelle ryteikköä: ”Täysi mysteeri”

Kukaan paikallisista ei tiedä, miten numeroa 1077 kantava VR:n vanha veturi on päätynyt englantilaiseen metsään, Daily Mail kertoo.

Suomen VR:n käytössä ollut veturi on hylättynä englantilaisessa metsässä. Paikalliset ihmettelevät, miten se on sinne joutunut.­

Englannissa ihmetellään Suffolkissa keskellä metsää sijaitsevaa suomalaista höyryveturia, Daily Mail kertoo. Suffolkin ja Essexin rajalla sijaitseva veturi on tuttu paikallisille. Kukaan ei kuitenkaan tiedä, mistä veturi on sinne tullut.

– Moni täällä asuva tietää junasta, mutta sen päätyminen tänne on täysi mysteeri, kertoo lähistöllä asuva Larry Perkins.

– Joskus vitsailemme, että se on ehkä taianomaisesti pudonnut tänne, koska se näyttää hieman Tylypahkan pikajunalta.

Höyryveturi näyttää olleen paikallaan kauan. Wikipedian ja muiden nettilähteiden mukaan veturi olisi päätynyt Englantiin jo 1990-luvulla.­

Tylypahka on J.K. Rowlingin Harry Potter -kirjoista tuttu noitien ja velhojen koulu.

Paikallisen uutistoimiston ottamat kuvat paljastavat veturin olevan saksalaisen Jungin vuonna 1953 valmistama veturi. Jung valmisti parikymmentä veturia VR:lle.

Vaikka juna on jo rapistunut, suomenkieliset sylinteriöljyä koskevat ohjeet pystyy yhä lukemaan.­

Tr1-sarjan vetureita kutsutaan usein Ristoiksi, sillä ensimmäinen niistä valmistui Risto Rytin presidenttikaudella. Näin ne myös erotetaan Hr1-sarjan pikajunavetureista Ukko-Pekoista.

Suomen rautatiehistoriallisen seuran sivuilta käy ilmi, että Daily Mailin uutisoima veturi sijaitsee Actonissa, Suffolkissa, Itä-Englannissa. Wikipediasta löytyvän tiedon mukaan veturi on päätynyt Englantiin jo 1990-luvulla. Mistään ei kuitenkaan käy ilmi, missä veturi oli sen jälkeen, kun Ristoista siirryttiin dieselvetureihin 1970-luvulla.

Höyryveturin numero on 1077. Se on saksalaisen Jungin vuonna 1953 valmistama.­

Numeroa 1077 kantava veturi ei ole ainoa Britteihin viety veturi. Viime vuonna Ilta-Sanomat uutisoi suomalaisen Lokomon vuonna 1954 valmistamasta höyryveturista, joka oli virunut neljännesvuosisadan hylättynä eteläenglantilaisella sivuraiteella. Rapistuneen veturin osti kuitenkin miljonääriliikemies David Buck.